༧སྐྱབས་རྗེ་ཟམ་གདོང་རིན་པོ་ཆེ་མཆོག་གིས།དེ་རིང་ཚོགས་འདུ་འདིར་ཆེད་དུ་ཕེབས་པའི་ཚོགས་བཅར་བ་རྣམས་ནི་བདག་ཉིད་ཆེན་པོ་གྷན་དྷིའི་ལྟ་གྲུབ་ཤེས་པ་ཙམ་མིན་པར།ཉིན་རེའི་འཚོ་བའི་ཁྲོད་དངོས་སུ་ལག་བསྟར་གནང་མཁན་དེ་འདྲ་རེད་ལ།༧གོང་ས་མཆོག་ལ་ཆ་བཞག་ན།དུས་རབས་༢༠དང་༢༡པའི་དབུ་འཁྲིད་འཚེ་མེད་ཞི་བའི་ལམ་ལ་དངོས་སུ་འཇུག་མཁན་གཅིག་པུ་དེ་ཆགས་ཡོད།དེར་བརྟེན་དེ་རིང་གི་ཉིན་མོ་འདི་གལ་ཆེན་པོ་ཞིག་ཆགས་ཡོད་ལ།ཚོགས་འདུའི་སྐབས་ཀྱི་བགྲོ་གླེང་འདིས་བཟང་ཕྱོགས་ཀྱི་ནུས་པ་དང་འགྱུར་བ་ཞིག་ཡོང་གི་རེད་བསམ་གྱི་འདུགཅེས་དང་།ཡང་ཁོང་གིས།ཕྱི་ལོ་༡༩༥༩ནས་མགོ་བཙུགས་ཏེ་བོད་པ་ཚོ་བོད་ཀྱི་རྩ་དོན་འཐབ་རྩོད་ཁྲོད་འཚེ་མེད་ཞི་བའི་ལམ་ཁོ་ནར་ཕྱིན་པ་མ་ཡིན་པར།དྲག་པོའི་ལམ་ལ་འགྲོ་མཁན་ཡང་བྱུང་ཡོད་པ་རེད་དེ།༧གོང་ས་མཆོག་གི་བཀའ་སློབ་ལམ་སྟོན་དང་ཐུགས་རྗེ་བཀའ་དྲིན་ལ་བརྟེན་ནས།བོད་མི་ས་ཡ་དྲུག་གི་བོད་ཀྱི་རྩ་དོན་འཐབ་རྩོད་དེ་འཚེ་མེད་ཞི་བའི་ལམ་དུ་ཕྱིན་པ་རེད།དེར་བརྟེན་འཛམ་གླིང་སྟེང་ད་ལྟའི་བར་བོད་ཕྱི་ནང་གཉིས་ནས་བོད་ཀྱི་རྩ་དོན་འཐབ་རྩོད་ཆེད་དྲག་པོའི་ལམ་ལ་ཞུགས་པའི་གནས་ཚུལ་དེ་འདྲ་གོ་རྒྱུ་ཡོད་པ་མ་རེད།༧གོང་ས་མཆོག་གི་དགོངས་གཞི་ཆེན་པོ་གསུམ་ནི།འཛམ་གླིང་སྒང་འདིར་ཞི་བདེ་ལ་དགའ་མཁན་ཚོའི་སེམས་ཤུགས་འཕར་གཞི་ཞིག་ཆགས་ཡོད།དེའི་ནང་ཆོས་ལུགས་ལ་མ་བརྟེན་པར་འཇིག་རྟེན་ཀུན་ཁྱབ་བཟང་སྤྱོད་སྐོར་ཡང་ཡོད་པ་རེད།དེས་འཛམ་གླིང་ནང་ཇི་ལྟར་ཞི་བདེ་སྐྲུན་ཐབས་དང་སྡུག་བསྔལ་སེལ་ཐབས་སྐོར་ལམ་སྟོན་གནང་ཡོད་སྟབས།དེ་ནི་བདེ་སྐྱིད་ཀྱི་ལྟ་གྲུབ་དང་བསྟན་བཅོས་ལྟ་བུ་ཆགས་ཀྱི་ཡོད་པ་རེད།ཆོས་ལུགས་ལ་མ་བརྟེན་པའི་བཟང་སྤྱོད་སྐོར་ལ་དེང་སྐབས་དོ་སྣང་བྱེད་མཁན་མང་དུ་འགྲོ་ཡི་ཡོད་པ་དང་།དེའི་སྐོར་ཤེས་ཡོན་གྱི་སྡེ་མང་པོ་ཞིག་གི་ནང་སློབ་འཁྲིད་གནང་རྒྱུར་འབད་བརྩོན་བྱེད་ཡོད་སྟབས།དེ་ལ་བརྟེན་ནས་མ་འོངས་པར་བཟང་ཕྱོགས་ཀྱི་འགྱུར་བ་ཞིག་ཡོང་བའི་རེ་བ་བྱེད་ཀྱི་ཡོད།ཅེས་སོགས་གསུངས་སོང་།